Αγρια επεισόδια ξέσπασαν το βράδυ της Δευτέρας στο κέντρο της Σάμου, μεταξύ Σύρων και Αφγανών.

Τα επεισόδια πήραν έκταση και εξελίχθηκαν σε συγκρούσεις και φωτιές στο κέντρο υποδοχής και ταυτοποίησης στο Βαθύ.

Βίντεο από κλειστό κύκλωμα τηλεόρασης, που εξασφάλισε το GrTimes, παρουσιάζει πως όλα άρχισαν όταν δύο ομάδες προσφύγων, Αφγανών και Σύρων, συναντήθηκαν σε δρόμο του νησιού.

Εντελώς ξαφνικά, άρχισαν να διαπληκτίζονται ενώ δεν έλειψαν και τα αιχμηρά αντικείμενα.

Καταστηματάρχης που βρισκόταν στο σημείο, μόλις αντιλήφθηκε τι συνέβαινε, βγήκε από το μαγαζί του, προσπαθώντας να τους σταματήσει ή να τους διώξει.

Σύμφωνα με αστυνομικές πηγές, το επεισόδιο αυτό, ταν η αφορμή να ξεσπάσουν βίαιες συγκρούσεις και στο ΚΥΤ Σάμου.

Αγανάκτηση, φόβος, αγωνία

«Μας έχουν πει ότι θα είναι έτοιμο στα μέσα Νοέμβρη, αλλά με τις καιρικές συνθήκες του νησιού θα είμαστε ευχαριστημένοι αν γίνει μέχρι τέλος του έτους. Φυσικά μέχρι τότε, η διαχείριση της υπόθεσης είναι στο κόκκινο. Υπάρχει αγανάκτηση, φόβος και αγωνία για το μέλλον του νησιού, για το μέλλον των παιδιών μας» λέει ο δήμαρχος και συνεχίζει:

«Είμαστε ένα νησί 8.000 κατοίκων και φιλοξενούμε περί τους 6.000 πρόσφυγες και μετανάστες. Το πρόβλημα είναι σοβαρότατο. Το ΚΥΤ έχει δυναμική 650 ατόμων. Οι υπόλοιποι είναι σκορπισμένοι περιμετρικά σε φαβέλες, σε μια δασική έκταση γεμάτη πεύκα. Έχουν λεηλατήσει περιουσίες, σκεπές, πορτοπαραθυρόφυλλα. Αν χθες είχαμε πάνω από 5 μποφόρ, το Μάτι μπροστά μας δεν θα ήταν τίποτα. Έσκαγαν συνεχώς γκαζάκια μέσα στις σκηνές».

Έκκληση για μεταφορά μεταναστών από το νησί

Σύμφωνα με τα λεγόμενά του, η πυροσβεστική συνεχίζει την αυτοψία και αποκάθαρση, ώστε να διαπιστωθεί αν υπάρχει κάποια ανθρώπινη απώλεια, μετά και την χθεσινή φωτιά.

«Πρέπει άμεσα να μεταφερθούν μετανάστες και πρόσφυγες από το νησί σε άλλα μέρη. Έχουμε ξεπεράσει νομίζω το εκρηκτικό μείγμα. Υπάρχει αναφορά ότι το χθεσινό επεισόδιο με τους Σύρους και τους Αφγανούς έχει να κάνει με αντιστοίχιση στην σύρραξη λόγω των πολεμικών επιχειρήσεων στη Συρία. Αν αυτοί οι άνθρωποι βγαίνουν συνεχώς εκτός ελέγχου, δεν ξέρω μέχρι πότε θα κρατήσει την ψυχραιμία του ο κόσμος. Οι περισσότεροι πίνουν πολύ και δημιουργούν επεισόδια» καταλήγει ο δήμαρχος Σάμου.

Έξι τραυματίες από τη φωτιά και τις συμπλοκές

Έξι τραυματίες, τρεις άνδρες και τρεις γυναίκες, είναι ο απολογισμός των συμπλοκών και της φωτιάς σύμφωνα με το Εθνικό Κέντρο Επιχειρήσεων Υγείας.

Οι τραυματίες διαμετακομίστηκαν άμεσα στο νοσοκομείο της Σάμου, το οποίο από το απόγευμα της ίδιας μέρας τελούσε σε αυξημένη ετοιμότητα.

Συγκεκριμένα, από τους τραυματίες, οι δύο άνδρες είχαν τραύματα από μαχαίρι, χωρίς ωστόσο να βρίσκεται σε κίνδυνο η υγεία τους.

Ο έτερος άνδρας και οι τρεις γυναίκες αντιμετώπισαν αναπνευστικά προβλήματα λόγω εισπνοής των έντονων καπνών που κατέπνιξαν την ατμόσφαιρα. Τις πληροφορίες μετέφερε η δημοσιογράφος του One Channel, Ιοκάστη Αλειφεροπούλου.